Kommunen skal "tjene" de 10 mio. den ikke fik i tilskud

Skatten i Mariagerfjord Kommune skal måske stige 0,6 procent - og ikke bare de 0,4, der blev lagt op til under budgetforhandlingerne. Forklaringen er, at Mariagerfjord har fået afslag på ansøgning om at få 10 mio. kr. i tilskud fra statens pulje for vanskeligt stillede kommuner. - De penge er vi jo nødt til at "finde", siger en skuffet borgmester H.C. Maarup. - Jeg overvejer at indkalde flertalsgruppen til drøftelser om problemerne, siger den socialdemokratiske gruppeformand Jette Rask. Flertalsgruppen er foruden Socialdemokraterne Det radikale Venstre og SF. Det er dem der står bag budgettet - efter at Venstre, de konservative og Dansk Folkeparti onsdag aften forlod budgetforhandlingerne. De borgerlige var kun indstillet på en skattestigning på 0,3 procent.